題雁蕩山
作者：范宗尹
朝代：宋

paragraphs: 一徑入幽谷，隨山幾縈盤。
雲樹深蓊蔚，石溪響潺湲。
我來春色晚，山花亦何繁。
好鳥不知名，向人自關關。
遺我發興新，探討忘疲艱。
龍湫信奇絕，飛泉落雲間。
快瀉萬斛珠，濺沫霜雪寒。
尊者所經行，草木不可芟。
敢將塵土足，濯此清泠灣。
晚投野僧家，山作碧玉環。
高堂極虛明，可寄須臾閑。
此行端爲山，山窮我當還。
明朝驅車去，依然隨塵寰。
勝處未易忘，神遊清夜闌。